Veilings – wat jy wil weet - Jy en die RegJy en die Reg
Tuis › Artikels › Veilings – wat jy wil weet
Die reëls en prosedures van alle veilings moet voldoen aan die bepalings wat in artikel 45 van die Wet op Verbruikersbeskerrming (No. 68 van 2008) en die regulasies van toepassing op veilings uiteengesit word.
Alle voornemende bieërs moet aanlyn registreer en registrasiegeld betaal aangesien geen bod deur 'n ongeregistreerde persoon geldig sal wees nie.
Om te registreer, moet jy die volgende inligting verskaf: naam en van, ouderdom, telefoonnommer, e-posadres, woonadres, identiteits- of paspoortnommer en bewys van verblyf, sowel as die besonderhede van die wyse waarop betaling gemaak sal word.
'n Deposito is by registrasie betaalbaar.
By registrasie ontvang jy 'n rekening- of bieërnommer wat jy veilig moet bewaar.
Indien jy namens iemand anders bie, moet jy ook 'n bewys van volmag lewer.
Die afslaer behou die reg voor om enige registrasie te weier.
Die reëls vorm die grondslag van die bie- en onderhandelingsproses tussen die afslaer en die bieërs en word minstens 24 uur voor die aanvang van die veiling aan die publiek bekendgemaak, hetsy elektronies of in gedrukte formaat.
Die registrasie vir en deelname aan die veiling impliseer dat die voornemende bieër die veilingreëls verstaan en aanvaar en die finansiële vermoë en die bedoeling het om te betaal vir dít waarop hy bie.
Die reg op toegang tot die veiling word voorbehou en die afslaers mag enige ongematigde toegang weier.
Alle persone betree die perseel waar die veiling plaasvind op eie risiko.
Die veiling sal stiptelik op die aangeduide tyd begin.
Die afslaers behou die reg voor om goedere en/of lotte van aanbiedings uit te sluit en om aanvaardings, botte of aanbiedings te weier of om die veiling te eniger tyd te beëindig (dit geld ook vir aanlyn veilings).
Enige vorm van manipulasie of samespanning tussen bieërs wat self voordeel uit die verkope kan put, is streng verbode.
Die afslaer behou hom die reg voor om te eniger tyd 'n bieër se nommer terug te trek en hom te beveel om die perseel te verlaat.
Betreffende aanlyn veilings behou die afslaers hulle die reg voor om enige bieër uit enige aanlyn transaksie uit te sluit of 'n registrasie te blokkeer indien hy enige bepalings en voorwaarde oortree.
Alle aanlyn bieërs asook die afslaers is onderworpe aan die vertroulikheidsbeleid. Dis streng verbode om die veilingwebtuiste te misbruik vir enige bedrieglike, kriminele of aanstootlike aktiwiteite wat ander persone kan ontstel of ongerief kan veroorsaak.
Voorafinspeksie deur die voornemende bieër
In ooreenstemming met regulasie 32 van die Verbruikersbeskermingswet geld die volgende betreffende voertuie en lotte wat vir inspeksie deur bieërs beskikbaar gestel word:
'n Kennisgewing met spesifieke besonderhede oor die voertuig moet vertoon word.
Tensy anders gespesifiseer word, word alle goedere en lotte verkoop met geen verpligting deur die verkoper of afslaers om dit te herstel nie. Die afslaer dra geen kennis van verskuilde foute nie en kan nie daarvoor verantwoordelik gehou word nie.
Die verpligting berus op die bieër om die aangebode goedere te inspekteer en dit as sodanig te aanvaar al dan nie.
'n Bod word as bewys aanvaar dat die persoon tevrede is met dít waarop hy bie.
Die Verbruikersbeskermingswet maak daarvoor voorsiening dat goedere met of sonder 'n reserweprys by dieselfde veiling aangebied word op voorwaarde dat daar duidelik in die advertensie aangedui word watter items op watter wyse beskikbaar gestel word.
Slegs die afslaer is in beheer van die veiling – hy beheer die bieproses en met hoeveel die bedrag telkens verhoog word. Hy behou hom die reg voor om ter eniger tyd goedere of lotte aan die veiling te onttrek en om 'n volgende veiling te skeduleer.
Bieërs moet hul bod direk aan die afslaer of sy amptelike assistent rig.
Elke bod behels 'n spesifieke aanbod om die item te koop teen die bedrag wat die bieër aanbied.
Die bod word toegeslaan op die persoon wat die hoogste bedrag aanbied teen die sluitingstyd wanneer die hamer val. Indien daar 'n dispuut ontstaan tussen twee of meer bieërs betreffende die identiteit van die hoogste bieër of koper kan die afslaer in opdrag van die afslaers 'n verdere veiling reël.
Geen aanbod mag teruggetrek word nadat die bod aanvaar is nie.
Wanneer neem die koper besit van aangekoopte goedere?
Met aankope waar dokumentasie ter sprake is wat deur die verkoper of enige derde party voltooi en afgelewer moet word (gewoonlik in die geval van voertuie en eiendomme), sal die afslaer eers die goedere beskikbaar stel sodra hierdie administrasie afgehandel is.
Die risiko vir skade aan of verlies van gekoopte goedere gaan onmiddellik oor op die koper al word dit op die afslaer se perseel gestoor.
Die koper moet dít wat hy gekoop het binne 48 uur nadat die veiling beëindig is van die perseel verwyder. Daarna word 'n vasgestelde bedrag bergingskoste per dag gehef en is betaalbaar alvorens goedere verwyder mag word.
Geen goedere mag tydens die veiling verwyder word nie. Dit mag slegs gedurende besigheidsure afgehaal word.
Alle pryse op 'n veiling sluit BTW, ander toepaslike verkoopbelasting en afslaerskommissie uit.
Die koper is teen die sluitingstyd van die veiling vir die vereffening van alle koste verantwoordelik. Eers na vereffening mag hy besit neem van gekoopte goedere.
Indien die aankoper finansiering kry, moet hy vooraf goedkeuring vir die volle bedrag of meer van die betrokke instansie kry. Indien hy dit nie betyds kan bekom nie, bly hy steeds verantwoordelik vir alle koste.
Geen kontant word aanvaar nie en die verskuldigde bedrag moet inbetaal word in die rekening waarvan die besonderhede deur die afslaers verskaf word.
Die afslaers word nie aanspreeklik gehou vir verlies of skade wat die aankoper voortspruitend uit die beëindiging of kansellasie van die verkope ly nie.
Die afslaerhuis is daarop geregtig om alle goedere wat die aankoper nie betaal het nie of slegs gedeeltelik betaal het, te herverkoop of weer op veiling te plaas.
Indien die afslaers of verkoper die koper se aanbod om watter rede ook al van die hand wys, is die koper vir geen gelde soos kommissie verantwoordelik nie. In die geval waar kommissie of ander gelde reeds betaal is, sal die koper 'n terugbetaling ontvang tesame met sy terugbetaalbare registrasiegeld. Daarna sal geeneen van die onderskeie partye enige finansiële verpligtinge teenoor mekaar hê nie.